Onwettige myner sterf tydens ontploffingArgieffoto Die polisie in Mecklenburg buite Burgersfort in Limpopo doen ŉ geregtelike doodsondersoek ná ŉ 53-jarige man in die hospitaal aan sy beserings beswyk het ná ŉ ontploffing. Brig. Motlafela Mojapelo, woordvoerder van die polisie, het gesê die man, Bright Chirongoma, en twee ander persone, is werknemers van die Clip Ham- onwettige myn en hul werkgewer het hulle glo opdrag gegee om die springstof te vernietig net nadat hy saam met twee medepligtiges in hegtenis geneem is. “Die drie persone is Vrydag in hegtenis geneem op aanklag dat hulle ŉ chroommyn met ŉ onwettige lisensie bedryf het,” het hy verduidelik. “Die toestel het tydens proses om dit te vernietig, ontplof en twee myners is beseer. Chirongoma het kritieke beserings opgedoen en hy het Saterdagaand in die hospitaal aan sy beserings beswyk. Die ander werknemer het behandeling ontvang en is dieselfde dag nog ontslaan.” Drie onwettige myners het intussen Maandag in die Mecklenburg-landdroshof verskyn op aanklag dat hulle ŉ onwettige myn bedryf het. Die drie persone, Hendrieck Christiaan Els (42), Ephraim Manyaka (60) en Phillimon Mashabela (60) bly in aanhouding tot 29 Januarie wanneer hulle sal aansoek doen om borgtog.